“คลัง” รอผล “กฤษฎีกา” พร้อมเก็บ “ภาษีหุ้น” ตามแผน
“คลัง” เผยภาษีขายหุ้นอยู่ระหว่างรอ “กฤษฎีกา” พิจารณา ชี้หลายประเทศทั่วโลกก็จัดเก็บภาษี ดังนั้นเมื่อถึงเวลา “ไทย” ก็ต้องเก็บตามแผน
“คลัง” เผยภาษีขายหุ้นอยู่ระหว่างรอ “กฤษฎีกา” พิจารณา ลั่นเมื่อถึงเวลาต้องจัดเก็บตามแผน
8 ธ.ค. 2565

นายกฤษฏา จีนะวิจารณะ ปลัดกระทรวงการคลัง เปิดเผยว่า การจัดเก็บภาษีธุรกิจเฉพาะสำหรับการขายหลักทรัพย์ในตลาดหลักทรัพย์ หรือภาษีขายหุ้น แม้จะผ่านความเห็นชอบของคณะรัฐมนตรี (ครม.) แล้ว แต่ยังไม่จบ ซึ่งอยู่ระหว่างกระบวนการพิจารณาของสำนักงานคณะกรรมการกฤษฎีกา และยังไม่ได้มีการหารือหรือพูดคุยกับสภาธุรกิจตลาดทุนไทย (FETCO) แต่อย่างใด
ทั้งนี้การจัดเก็บภาษีขายหุ้นมีการดำเนินการในหลายประเทศทั่วโลก ไม่ใช่แค่ประเทศไทย และที่ผ่านมาไทยก็ได้ยกเว้นการจัดเก็บภาษีดังกล่าวมานาน แต่เมื่อถึงเวลาที่จะต้องจัดเก็บ ก็ควรต้องดำเนินการไปตามแผน
ส่วนกรณีที่นักลงทุนรายย่อยไม่เห็นด้วยกับภาษีขายหุ้น และนัดหยุดเทรดวันนี้ มองว่าเรื่องนี้เป็นเรื่องที่ดำเนินการในหลายประเทศ ดังนั้นต่อให้เทรดที่ตลาดต่างประเทศ ก็ต้องเสียภาษีเหมือนกัน และหลายประเทศที่เก็บภาษีขายหุ้น เก็บแพงกว่าไทย